I weekenden har Nordjyllands Politi fået flere anmeldelser om en formodet tricktyv, som tilsyneladende følger efter kommunens hjemmepleje. Manden forsøger at narre sig ind hos de ældre, efter at hjemmeplejen har været på besøg. - Det ser ikke ud til, at han har haft held til at komme ind til nogen af de ældre. Vi har i hvert fald ikke fået anmeldelser om det, siger vagtchef ved Nordjyllands Politi, Frank Liltorp. Den formodede tricktyv kører i en hvid Peugeot 107 med registreringsnummeret GF 25 231, som er stjålet. Manden betegnes som 40-45 år gammel, og han er set iført en strikket hue, en strikket sweater, der er lys foroven og mørk forneden samt cowboybukser. Han taler med sjællandsk dialekt. Nordjyllands Politi modtager gerne henvendelser i sagen på telefon 114.
Nordjyllands Politi leder efter en formodet tricktyv i en stjålet bil.